khistorydata/jeongjo-sjw-relations huggingface dataset:
정조 12년
戊申五月初十日申時上御魂宮親臨夕上食入侍時假承旨徐鼎修李時秀右副承旨洪仁浩記事官金孝建記事官李相璜金祖淳一提學金鍾秀檢校直提學鄭民始原任直提學徐有防檢校直閣金憙鄭東浚原任直閣徐龍輔直閣鄭大容待敎尹行任以次侍立上出就位宗戚執事陳設訖請哭止哭上香奠盞進茶請哭哭盡哀如儀命退諸臣以次退出
정조 12년
戊申五月初十日二更二點文孝世子大祥親祭入侍時假承旨徐鼎修李時秀右副承旨洪仁浩同副承旨南鶴聞分承旨李翼晉李昌漢記事官金孝建假注書白慶楷分注書申溆金和鍾記事官李相璜金祖淳一提學金鍾秀檢校直提學鄭民始原任直提學徐有防檢校直閣鄭東浚原任直閣徐龍輔直閣鄭大容待敎尹行任以次侍立上具翼善冠衮龍袍乘輿出廣達門由金商門詣幄次改御淺淡服由泰寧門詣魂宮上曰承旨入侍時秀仁浩承命進伏上命書傳敎曰孝昌墓守墓官安春君加資廐馬一匹外居奴婢五口田五十結侍墓內侍朴尙衍加資廐馬一匹外居奴婢三口田三十結守衛官洪龍燮六品遷轉守衛官黃仁騫忠義姜星會陞敍魂宮享官鶴林君焴安昌君燝各半熟馬一匹面給知敦寧李灃徐有慶竝加資忠義具允德李圾奉事除授墓所奠禮金忠大魂宮奠吏劉大亨金處裕吳得彬竝別坐除授墓所飯監千祥宅等十三人限十五年免役房直等限二年免役魂宮飯監申得文等十九人限三年免役房直等限二年免役今番一遵庚戌前例無或加濫以此令該曹知悉擧行又命書傳敎曰宗戚執事錦城尉朴明源昌城尉黃仁點孫與壻中相當職調用領敦寧洪樂性大虎皮一令賜給行副司直金魯永實仕最多加資司勇洪就榮實仕亦多已有陞敍承傳初仕今日政先爲調用令趙觀鎭郡守洪守榮判官黃基玉參奉洪最榮司勇金魯敬洪後榮陞敍未陞敍者陞六未付職者付職前承旨洪義榮縣令金魯成縣監趙應鎭各兒馬一匹賜給主簿金龍柱仕日雖少豈後於諸家人向來下敎之後尤無所礙守令今日政調用行副司直金持默直長金在昌日淺年淺竝勿論又命書傳敎曰分司官員待入廟分等處置而分別軍職鄭勗世金爔鄭學畊相當職陞品調用申鴻周日淺勿論分禁漏官魯信國李東柱李東植令該衙門高品付料魂宮事知守僕金尙禮帖加成給太廟守僕景慕宮守僕以下各名色下人等依書啓判下令該曹詳考擧行又命書傳敎曰魂宮都薛里中官梁大宜李團宜熟馬一匹面給假都薛里中官鄭國允金性完進止長番中官洪宜復林義福墓所進止長番中官朴道弘竝依例加資魂宮薛里中官盧重玄進止差備中官李春行尹興佐李春洽各半熟馬一匹賜給朴春瑞金長壽各兒馬一匹賜給劉漢興趙命淳各弦弓一張賜給魂宮薛里中官高春輝墓所進止差備中官梁濟漢曾前效勞最多竝加資上曰宗戚執事先入陳設可也宗戚執事以次升入陳設時至左通禮跪啓請行禮上盥洗以出贊禮導上入就位贊禮啓請坐上坐啓請哭上哭啓請止哭上止哭執禮曰行奠幣禮贊禮啓請興上興執樽者擧羃時秀酌鬱鬯鶴聞以瓚受鬱鬯贊禮導上詣靈座前立啓請坐上坐鼎修奉香昌漢奉爐跪進贊禮啓請三上香上三上香昌漢奠爐于案鶴聞以瓚跪進贊禮啓請執瓚灌地上執瓚灌地以瓚授鶴聞鶴聞受授大祝置於樽所仁浩以幣篚跪進贊禮啓請執幣奠幣上執幣以授翼晉奠于靈座前贊禮啓請興上興贊禮導上還復位執禮曰行初獻禮執樽者擧羃時秀酌醴齊鶴聞以爵受酒贊禮導上詣靈座前立啓請坐上坐鶴聞以爵跪進贊禮啓請執爵奠爵上執爵以授仁浩奠于靈座前贊禮啓請興少退坐上興少退坐大祝進靈座之右跪讀祝文訖贊禮啓請興上興贊禮導上還復位啓請坐上坐執禮曰行亞獻禮左議政李性源行亞獻禮訖執禮曰行終獻禮右議政蔡濟恭行終獻禮訖贊禮啓請哭上哭盡哀啓請止哭上止哭執禮曰納神主大祝納神主如儀贊禮跪啓禮畢導上還齋殿性源行望燎禮如儀上詣小次上曰龍潭縣令永祐園參奉望筒催促以入可也賤臣承命出回奏曰上敎中金龍柱洪就榮二人關係堤防故不能仰副擬入云矣上曰吏曹參議入侍賤臣承命出與吏曹參議曺允大偕入進伏上曰出於仰慰慈殿之心有此屢屢下敎而終不擧行事甚未安矣允大曰上敎如是懇摰而莫重隄防不可遽爾壞之矣上曰須勿多言卽爲出去擬入允大退出上命書傳敎曰因龍潭縣令望筒事如是煩聒萬萬駭然吏曹參議曺允大事過後先罷後拿上乘輿出泰寧門龍潭縣令金龍柱永祐園參奉洪就榮落點出正兌門詣幄次改御黲袍乘輿出金商門至廣達門入內諸臣以次退出
정조 12년
兼都承旨沈豐之坐左承旨未差右承旨尹行元坐左副承旨未差右副承旨洪仁浩坐直同副承旨南鶴聞病分承旨李翼晉坐李昌漢坐注書金孝建病一員未差假注書李貞運藥院直白慶楷仕直事變假注書李錫心仕
정조 12년
還宮後大殿王大妃殿惠慶宮中宮殿內閣政院玉堂藥房口傳問安答曰知道朝廷二品以上六曹堂上兩司長官奉朝賀宗班口傳問安答曰知道
정조 12년
洪仁浩啓曰司僕寺內乘來言捲簾取稟傳曰捲三面
정조 12년
以文禧廟入廟時移用還下秩別單傳于洪仁浩曰大禮則雖當如是抄出猶多漏錄者更令次知中使抄出物件成冊修正以置後卿等與三郞從近進詣一一奉審或照點元成冊都監二堂上封置以待入廟時更稟
정조 12년
以墓所待令各陵事知軍等書啓傳于洪仁浩曰三年內效勞最多各米參斗木貳疋賜給仍令該道當者或子枝中有身役者一名各免役三年事行會
정조 12년
尹行元啓曰右副承旨洪仁浩同副承旨南鶴聞事過後禁推事命下矣依定式遞差傳旨及禁推傳旨捧入之意敢啓傳曰知道
정조 12년
尹行元啓曰右副承旨洪仁浩同副承旨南鶴聞分揀事命下矣竝卽牌招入直何如傳曰允
정조 12년
傳于洪仁浩曰人言驅冒莫甚情踪無怪若此然言旣脫空不可以本事未了如是引義疏批已下伴直無人同副承旨南鶴聞牌招入直
정조 12년
以同副承旨南鶴聞再牌不進罷職傳旨傳于洪仁浩曰只推更爲牌招
정조 12년
傳于洪仁浩曰留院上疏入之
정조 12년
以前參議曺允大囚單子傳于洪仁浩曰旣已罷職付過放送
정조 12년
洪仁浩以戶曹言啓曰文禧廟守直中官魂宮堂上考例草記事命下矣入廟前雖有忠義二員輪回入直而中官守直等節亦不可不趁今擧行次知中官二員守直中官四員令內侍府依例差出使之守直入廟以後節目令禮曹亦爲依例啓下之意分付何如傳曰允次知中使例以長番中官兼帶旣有本祿不可疊受入廟前姑爲別給入廟後勿論照羅赤軍士等各項下人名色名數參考各廟可據之例具別單草記稟旨待批下自本曹及兵曹定給料米雇布入廟以後節目依草記令禮曹明日啓下以今禮判擧行之顚錯難保其善爲卿與重臣尹蓍東旣帶廟銜與之相議以聞禫後入廟前朔望祭享一事言之旣有甲申已例則當初節目不能別白磨鍊致有問議之擧禮判事節節駭然卿與僚堂詳考其時吏禮曹謄錄及堂后日記更爲指一草記工役雖未營始爲省弊亦不別設都監曾以文簿稱號已有提敎者入廟前擧行凡事卿等主管草記而廟在各闕且守衛之節異於甲申則不可無檢飭之人入廟前卿等間十日奉審後草記草記則書送令入直武兼假郞稱號呈政院前都廳金履成今在外補待始役使卽上來察任都廳之外任兼帶其例不一而足前郞廳李晩秀登科後仍察亦多前例亦令仍察若此則禮工郞窠不必加啓下入廟定日後儀節肄習儀章去就則戶郞尹光心前郞廳洪元燮具膺等一體看檢外任人臨時上來擧行庚戌則故相雖爲堂上甲申則洪奉朝賀主管今番旣命皆以魂宮堂上仍察入廟時及營建時大務事左相預聞摠察陪奉時隨詣事左相知悉之意遣本廳郞官傳之可也
정조 12년
洪仁浩以義禁府言啓曰保放罪人李遠培李素趙命和等放送崔昌祿杖一百收贖魚彰水張重吉成種仁等依本律勘放李洙奪告身五等金始采奪告身一等鄭東元洪復浩韓謩金在儉趙翰逵等以不應爲公律勘放後草記事命下矣李遠培李素趙命和等竝放送崔昌祿杖一百收贖李洙奪告身五等金始采奪告身一等鄭東元洪復浩韓謩金在儉趙翰逵等以不應爲事理重公律各杖八十收贖竝放送魚彰水傳旨內軍餉居末拿問勘處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣魚彰水杖一百收贖告身盡行追奪放送張重吉平安監司金履素狀啓內本郡定配罪人李景大保授之後不能嚴防任其逃脫趁未捉得有乖法意大關後弊罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣張重吉杖一百收贖告身盡行追奪放送成種仁判付內初覆檢官等決不可仍置字牧之任以亂風敎爲先施以誤決獄之律令該府拿問勘斷罪取考律文則大典通編決獄條有曰知非誤決者杖一百永不敍用推斷條有曰犯私罪杖一百決杖告身盡行追奪雜令條有曰王府決杖者代以金贖矣成種仁杖一百收贖告身盡行追奪永不敍用放送何如傳曰允
정조 12년
文禧廟大祥祭親行敎是時亞獻官左議政李性源終獻官右議政蔡濟恭贊禮禮曹判書李𡊠典祀官奉常正崔烜執禮修撰李庚運執尊吏曹佐郞韓用龜大祝奎章閣待敎尹行任祝史副修撰沈興永齋郞校理宋翼孝爵洗位禮曹正郞李鎭宅爵洗位兵曹正郞吳泰彦亞終獻盥洗位典籍金禧燮贊者引儀崔珽金東覽謁者兼引儀李持淳慶邦運贊引兼引儀鄭熙濟李孝達祭監監察柳張鉉國
정조 12년
行吏曹判書李命植行刑曹判書金鍾秀戶曹判書徐有隣知中樞府事吳載純行副司直鄭民始李文源同知中樞府事尹尙東開城府留守洪秉纘副司直徐鼎修李時秀寧邊府使徐龍輔禮曹參議鄭東浚成川府使李祖承副司直權成均館大司成洪文泳水原府使李祖源廣州府尹李泰永安岳郡守尹㬦副司直李勉兢承政院左副承旨曺允大谷山縣監申耆副司果金履鏞趙濟魯朴廣源奎章閣直閣鄭大容吏曹正郞成德雨弘文館副修撰兪漢謨副司果洪聖淵林道浩江東縣監徐美修副司果李太亨李敬五前修撰李書九前校理李尙度李羽晉梁山郡守李鼎德前執義宋銓茂長縣監金熙朝副司果安策金啓洛尹翊東前校理沈晉賢朴基正副司果尹羽烈鄭東觀尹悌東藝文館檢閱尹行任金祖淳及第尹長烈韓光近鄭萬始洪義浩同知中樞府事李命楫僉知中樞府事徐命瑞前判官尹昌濂前牧使金履信咸興判官韓用和前郡守洪彦燮前正郞李晩秀前縣監李義逸溫陽郡守朴綏源司僕寺判官尹昹砥平縣監尹守翼司憲府監察金正淳社稷署令宋畊玉戶曹佐郞徐弘輔平市署主簿金鍒前敎官李克永等疏曰伏以流光駛迅天星再周文孝世子終祥奄迫貳極之容儀永閟八域之冤號冞切伏況我殿下駕臨廟墓躬行奠酌仰惟止慈之情曷任撫時之哀區區下忱竊不勝痛霣憂慮之至嗚呼臣等俱以舊日賓僚安乎錦稻奄見讎月之重回頑如木石尙忍一天之同戴君讎未復而天地之經義已斁國賊未討而神人之冤憤莫洩至今三載無一人碎首刳心爲儲君效一死者臣等之罪尙何言哉蓋自慈旨頒降以後討復之章塡咽公車而殿下輒以疑無指的牢拒群情以今觀之疑怪之端自綻指的之地有在噫彼妖宇凶憯之手勢已滑七字刀割覬覦之眞贜莫掩於他日得志之招而不加一刑薄竄海島暗地之陰謀尙未究詰滔天之逆節迄今容貸是可謂國爲國乎矧彼凶偉自處戚里擬占戎權究厥心腸已極叵測而不滿大慶於擧國懽忭之日肆發凶言於位號議定之際其眼無儲君陰圖不軌之狀昭不可掩而乃以如偉不滿之心潛結如宇不逞之凶表裏互應腸肚相連則在今雪君讎討國賊之道捨此輩而更何所鉤覈哉噫嘻痛矣徑斷乳道漸致眞元之暗鑠牢諱睿候以阻良方之博採及夫疹患之餘妄投毒熱之劑遂使一時無妄之候遽纏千古罔極之痛論其情節決是常理之外安知非逆醫妖媼爲逆徒假手之階乎凡在含生之倫莫不欲手磔口臠食肉寢皮而乃殿下曲加容庇逆醫則竄因他罪妖媼則任其自在古今天下寧有是耶惟此宇偉之凶謀醫媼之憯圖證契俱著萬口喧傳鉤得端緖不容少緩而墓草再宿燧穀三新猶且上下相持一味伈泄忍使此冤此哀將見日遠日忘春秋不書葬之義果安在哉嗚呼穹壤悠久此讎不可忘也倫綱未泯此賊必可討也顧今搢紳章甫婦孺輿儓無不含哀忍痛戟手叩心不欲與之一日俱生而況臣等義在必死忍逢此月哀冤之衷若在喪初復雪之義有倍常情固知往事之追提仰貽聖心之增慼而悲憤弸中按住不得玆敢捫涕構疏相率齊籲伏乞聖明奮發乾剛振肅天綱宇鎭時偉及逆醫妖媼亟從三司之請以洩一國之冤焉臣等無任云云答曰省疏具悉卿等雖經宮寮何如是煩瀆而貽慼乎
정조 12년
同副承旨南鶴聞疏曰伏以流光迅駛我文孝世子祥制倐過溫文之德儀寢焉以邈悼怛之聖念想惟益新凡今在廷臣庶尙與君讎國賊共戴一天終未得沬血致討伈伈泄泄奄過昨日含冤抱恨弸心痛骨直欲籲天而無階也嗚呼自古橫逆之來人或不免而豈有若臣今番所遭之怪怪奇奇者乎崔守魯一疏可謂急變暗排陷人之機巧售移禍之計縛束脅持無復餘地而其實則沒把捉無憑據使臣雖有百喙不得以一辭自暴其陽排陰護幻黑掩白疑亂是非眩惑天聽之狀吁亦憯矣何幸日月高臨無幽不燭冤枉者獲伸讒搆者自服臣於是始得收餘魂於舁彀傅新肌於枯骸從今至死之日莫非我殿下攸賜也造化生成之恩終始庇覆之德山高海深欲報無地攅手祝天惟有血淚之被面而已第伏念臣地勢單寒命途畸舛性又儱侗疎率不能苟合於人無端之憎嫉情外之疑謗亦已飽閱矣今此臺言豈出於一時之論事其醞釀設施蓋亦有素矣臣之被誣今幸少雪而怒臣之心轉加陷臣之謀益急駭機再逞毒鋒愈肆則臣安得更延危喘殿下亦安得每加曲保乎大抵一世浮囂之謗偏萃於臣身者只緣臣不幸與翼煥相親且其凶疏投呈之時適在該房故無論彼此甲乙皆以臣爲孤注必欲歸罪以爲自解之計臣之有罪無罪上有天鑑臣可恃而不恐而群咻聒聒衆疑睊睊殆無底定之期則臣何可徒守無辨之戒而不一痛陳之乎噫嘻痛矣翼煥卽禍人家國之一妖逆也渠以鄕曲微品薄挾文藝驕妄自用不恤人言臣雖蔑識決知非吉人而苟無大故不能遽絶只以鄕里年少輩視之而已正月望間臣適退食歸家則同閈數三人乘夕來見翼煥亦提燈而至移時閑漫說話後渠忽袖出一軸小紙曰近有求言之飭敎欲爲一日塞責而本不閑於疏章文字今始構出頭辭而亦甚生戞願試一覽過云故臣於燭下取而視之則紙面所書不過數十餘行而細若蠅頭以臣昏眸不能辨看卷以還投而仍問於渠曰疏中所欲言者果何事而所陳列爲幾條云則答曰別無所言陳弊爲四五條而亦皆陳腐全沒可觀云臣謂之曰窮鄕無勢之人世孰以言官責之旣無目下可言之事而掇拾陳談瀆擾此時誠甚無義愚意則不如已之之爲愈渠笑而應之曰吾意亦如此仍卽起去伊時酬酢不過如斯在傍數人亦皆參見伊後則臣連在禁直更不與渠相接矣及其疏本到院之日臣與諸僚適同一座取來展看則滿紙荒說已極怪駭文體斷落穿鑿語意閃倐隱晦如臣矇眛驟以見之其精神之所住機關之所藏茫不覺察只就其論列壯勇營一款顧謂座中曰此是復賊之餘論實非今日所敢言者渠雖稍稱了了終不免鄕闇有此妄言也且下段陳勉全無明白剴切之言顯帶訕侮譏嘲之意告君之辭不當若是仍與諸僚相議還卽出送而貽書於渠使之刪改更呈則非但不聽反加慍怒書辭往復之際對面言詰之時其勃峭狠毒溢於面目有若立氣節辦事業勇往不顧者然不知何許怨國樂禍之徒誑誘威脅汨人情性乃至於此乎臣初以相愛相惜之意費辭力挽又使其所親數三人百端開喩終不回聽末乃欲論斥臣身必呈乃已此是顚末大略也其後堂疏一出物議喧騰皆以爲翼煥此疏趙弘鎭主之任天常紹介有口皆傳則當之者過生驚怯乃出死中求生之計謂以臣初旣參涉於翼煥之疏反欲嫁禍於一邊之人乃於院中公座攘臂大言云以訛傳訛衆口和應終至於臺章之上徹矣嗚呼臣偏荷拂拭之聖恩拔諸坑坎之中置之近密之班今已十有餘朔矣區區犬馬之忱常期隕結則以何心腸敢懷怨懟不平之意勸成翼煥叵測之凶言乎揆以人情事面萬萬無此理且臣雖無似粗知古人鷹逐之義惟彼翼煥妖豎不幸近出於同閈之中則其常時交遊之爲某人疏本指揮之爲某處必欲鉤得多般探聽靡所不用其極而狐面幻惑蜮影閃忽終未得眞贜以破其窩窟此臣之日夜憤鬱者也至於弘鎭天常指使勸成之根因脈絡臣亦只聞其傳說而未能明知的見故不敢趁卽登聞於天陛以正典刑則又豈可倡說於喉院公座以至傳播於外間乎其所爲說雖三尺童子決無信聽之理而一人倡之半世靡然人心之易詿一至於此乎噫彼臺臣旣旣以所聞之言登諸章奏則因一任希默之發明無辭自服寧有如許事理其必有的聞而的傳者而終不吐實蓋有所以若更嚴加究覈則言根可得而此屬臣一己辨明之端無關於凶疏盤覈之道若欲詳査其出處則惟在於拿致翼煥待用刑嚴加訊問然後罪人斯得王法可伸臣之被枉亦不期明而自明而罰止薄勘尙靳一問竊恐一種不逞之徒暗相糾結轉出窮計將至於無所不爲豈不大可懼哉伏願深留聖意亟從前後諸臣之請窮覈得情使群疑自消世道底定焉嗚呼臣之平日言行不能見孚於人遭此橫罹身名已僇俯仰慙痛實無抗顔朝行之望只緣魂宮祥日在卽不敢言私冒沒參班而因仍蹲據有愧廉防不得不屢違召牌坐犯逋慢辜負聖眷罪合萬戮伏乞天地父母俯垂矜諒亟削臣所帶之職仍治臣瀆擾之罪以肅朝綱以安賤分不勝幸甚云云答曰省疏具悉業已洞燭爾其勿辭察職
정조 12년
戊申五月十一日卯時上自慶熙宮還詣昌德宮擧動入侍時假承旨徐鼎修李時秀右副承旨洪仁浩同副承旨南鶴聞分承旨李翼晉李昌漢記事官金孝建假注書白慶楷分注書申溆金和鍾記事官李相璜金祖淳一提學金鍾秀原任直提學徐有防檢校直提學李秉模檢校直閣鄭東浚原任直閣徐龍輔直閣鄭大容待敎尹行任以次陪從上具翼善冠衮龍袍乘輿出廣達門降輿乘輦至祗迎所降輦入幄次王大妃殿祗迎後乘輦進發駕至敦化門外上曰農務方殷此時守令不可一日曠官上京守令甚多云皆令今明內下送後草記出駕前下敎至協陽門外降輦乘輿還內諸臣以次退出
정조 12년
戊申五月十一日午時上御重熙堂魂宮堂上入侍時右副承旨洪仁浩假注書白慶楷記事官李相璜金祖淳魂宮堂上徐有隣以次進伏訖上曰王大妃殿進御香砂六君子湯一貼更爲煎入出榻敎有隣曰兩墓香炭可合處望定於順天同福矣兩邑稅納今始上來順天稅錢輸送孝昌墓以爲自今望日以後香炭之需同福稅錢依義烈宮例輸送宜嬪宮以爲廟墓香炭之需恐合事宜故敢此仰達矣上曰依爲之出擧條命退諸臣以次退出
정조 12년
戊申五月十一日申時上御重熙堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上曰孝昌墓守衛官參望人趙鎰等六人使之來待于閤門外可也賤臣承命出傳還入進伏上曰招來可也賤臣承命出與趙鎰南健九李彭老沈斗漢宋翼欽許祌等偕入上曰爾等進前各奏姓名與前銜可也鎰等以次進奏訖上曰予當以首擬點下爾等進去須與同僚務相和睦期於盡職也仍命先退命退承史以次退出
정조 12년
戊申五月十一日酉時上御誠正閣右副承旨入侍時右副承旨洪仁浩假注書白慶楷記事官李相璜金祖淳以次進伏訖上命書傳敎曰綾原後孫靈春嫡派朝家眷待每有別焉本任曾已特除因事坐罷尙未復授安春君宗親府有司堂上差下又命書傳敎曰安春君兄弟之前後守墓其勞卽諸宗之所未有況安豐至今思之安豐君子李厚瑾復職承傳安春君之今番加資以資窮不得施行例當代給熟馬而廐馬有承傳亦不得代給豈可仍而勿施其子厚老以守令時事被謫人特爲放送命退承史以次退出
정조 12년
戊申五月十一日戌時上御重熙堂坐直承旨入侍時右副承旨洪仁浩假注書白慶楷記注官金鳳顯記事官金祖淳以次進伏訖上命書傳敎曰銓曹事可悶在外判堂使之申飭催促上來行公又命書傳敎曰都承旨爲軍士房又命書傳敎曰飭已行矣承旨禁推人分揀命退承史以次退出
정조 12년
兼都承旨沈豐之坐左承旨李亨元坐直右承旨徐鼎修坐左副承旨李時秀坐右副承旨尹行元藥院直同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
藥房都提調金熤提調沈豐之副提調尹行元啓曰日月流邁文禧廟終祥奄過伏惟止慈之慟益復難抑徹宵臨祭雨中回鑾伏未審夜間聖體若何寢睡水剌之節不瑕有所損乎臣等今日率諸御醫趁早入診詳察聖候爲宜王大妃殿纔行哭臨仍卽還御悲疚勞動之餘氣候何如惠慶宮氣候何如臣等不任區區伏慮敢此問安竝爲仰稟傳曰知道慈殿慈宮氣候一樣
정조 12년
洪仁浩啓曰自明日至二十一日視事頉稟之意敢啓傳曰知道
정조 12년
洪仁浩啓曰校正郞廳李祉永朴奎淳鄭最成崔時淳持五禮通編校正冊子來待矣傳曰入侍
정조 12년
傳于洪仁浩曰奠吏吳得彬守僕金光礪高應洛書題除授
정조 12년
吏曹堂上前望單子入之參判李在學參議徐鼎修落點
정조 12년
以同副承旨南鶴聞牌不進罷職傳旨傳于洪仁浩曰誠如疏辭揆以處義仍冒重難則重難洞燭自洞燭自重自自重本職特爲許遞
정조 12년
洪仁浩啓曰同副承旨南鶴聞牌不進罷職傳旨旣有許遞之命都承旨右承旨藥院進左承旨左副承旨未差院中只有臣仁浩一人伴直無人未差之代所當政官牌招開政差出而初九日政事中承旨望單子未下何以爲之敢稟傳曰苟簡未有甚於近日左承旨之病重同副之情勢勢難仍任前望單子入之待下批牌招察任
정조 12년
承旨前望單子入之李在學徐鼎修李亨元落點
정조 12년
傳于洪仁浩曰左承旨李在學情理勢難行公直爲出去云許遞前望單子入之待下批牌招察任
정조 12년
承旨前望單子入之李時秀落點
정조 12년
傳于洪仁浩曰吏曹參判前望單子入之待下批牌招察任
정조 12년
吏曹參判前望單子入之金憙落點
정조 12년
有政吏批判書宋載經在外未肅拜參判金憙進參議徐鼎修式暇同副承旨洪仁浩進啓曰判書宋載經在外未肅拜參議徐鼎修式暇小臣獨政未安何以爲之敢稟傳曰仍爲之又啓曰咸興判官今當差出而本府以營下劇邑素稱難治不可不擇差他道有聲績已準限未準朔守令竝擬何如傳曰允
정조 12년
以李得臣爲刑曹參判李勉兢爲刑曹參議宋載經爲繕工提調鄭文在爲軍資判官羅潤祿爲軍器判官金正淳爲永禧殿令金履九爲高城郡守兪漢敦爲咸興判官李師益爲兼引儀分承旨李翼晉李昌漢分兵曹參議林蓍喆參知金履禧佐郞朴基正申大尹以上減下判敦寧單李灃依法典例授書題三單吳得彬金光礪高應洛定州牧使李壽鵬仍任事承傳以李義玄爲監察金在明爲司僕主簿張錫周爲司僕主簿柳範休爲平市直長李恒演爲槐山郡守李翊永爲江西縣令吳載純爲同經筵李宗明爲司饔奉事李協聖爲振威縣令朴準源爲報恩縣監金漢采爲順康園守奉官朴廣源爲副應敎尹達東爲工曹佐郞沈逵爲思陵令知經筵吳載純同經筵鄭好仁
정조 12년
兵批判書鄭好仁進參判具㢞病參議宋鍈病參知柳誼入直左承旨李亨元進以李觀成爲都摠經歷孫翊成爲薺浦萬戶副司直單朴祐源洪秀輔李時秀朴天衡趙衍德副護軍單洪緯浩洪勉讓僉知二單沈默之李允中副司果單洪龍燮分副摠管尹師國李得臣分都事鄭周誠李寅植以上減下梁垸爲宣傳官金魯永爲副摠管
정조 12년
傳于洪仁浩曰未下直守令皆令當日辭朝如有未署經人除署經
정조 12년
洪仁浩啓曰上京守令皆令今明內下送事命下矣吏曹郞廳來言驪州牧使李溎等五十五人俱已下去或於明日內下去尙州牧使洪元燮安邊府使朴宗來有親病大興郡守尹光濩有身病數日後當下去而咸興判官韓用和有親病全州判官朴知源有身病高城郡守李趾光瓜滿俱不下去未下去守令所當催促下送後草記而本曹時無行公堂上不得擧行云何以爲之敢稟傳曰瓜滿已屆徒煩往來高城郡守李趾光改差情理勢難遠離聞亦捲還咸興判官韓用和亦爲改差竝令今日政差出待下批當日辭朝至於全州判官朴知源則促敎之下無端稱病極爲駭然使之卽刻下送後草記如或遲滯令該曹從重論勘事一體分付
정조 12년
以平安監司狀啓判校金泰熙旣知其父之冒年希覬恩典誣罔天聽其罪狀令該府稟處事傳于洪仁浩曰事實旣如此依狀請稟處而然則守令譴罷非其罪定州前牧使李壽鵬分揀仍任前職除朝辭令該曹今日內使之還下送
정조 12년
以黃海監司啓本罪人徐直修限滿令該府稟處事傳于洪仁浩曰放送
정조 12년
洪仁浩以吏曹言啓曰全州判官朴知源則促敎之下無端稱病極爲駭然使之卽刻下送後草記如或遲滯令該曹從重論勘事命下矣自本曹更爲催促則以爲目下病狀十分危篤萬無蠢動之望惶懍震越伏地俟勘云促敎之下謂有身病終不下去事體所在誠極未安令該府拿問處之何如傳曰飭敎之下焉敢以身病稱頉乎此草記勿施萬一遲滯卽其地方定配前月以前道伯以病凡干上送文簿皆不親檢則營下邑守令不當任其行止擅離官守而無端給由有此曠官道伯事亦甚駭然從重推考
정조 12년
洪仁浩以吏曹言啓曰外方宣諡日字問于本道草記事命下矣發關問于各道則京畿監司徐有防移文內贈諡靖毅公李擢男靖憲公魚有龍延諡來六月初一日竝爲定行於抱川地云矣敢啓傳曰知道
정조 12년
洪仁浩以吏曹言啓曰事實旣如此其罪狀依狀請稟處而然則守令譴罷非其罪定州前牧使李壽鵬分揀仍任前職除朝辭令該曹今日內使之還下送事命下矣纔已下送之意敢啓傳曰知道
정조 12년
洪仁浩以禮曹言啓曰今五月初十日齋殿入侍時上曰文禧廟禫事後當爲入廟而適因事勢之有拘不得如禮入廟未得入廟之前朔望茶禮等節當從入廟以前之禮乎當從入廟以後之禮乎卿等各陳所見可也領敦寧洪樂性曰臣素昧禮學不敢臆對而禫祀以後旣終三年之制拘於事勢雖或權奉祭奠等節宜用禫後之制而王家典禮異於私家且有甲申已例博詢諸大臣處之恐合事宜矣判府事李福源曰臣本昧禮且未考据而入廟之差遲拘於事勢也禮意甚嚴恐不可以事勢之適然而或踰常行之制也判府事兪彦鎬曰雖緣事勢之有拘未卽如禮入廟而喪制旣已復吉權奉便同入廟則揆以禮意祭享等節恐當一從入廟之禮矣左議政李性源曰臣本矇昧禮學不敢臆對而事勢雖有拘禮制不可踰諸大臣所奏之外別無他見矣右議政蔡濟恭曰諸大臣所奏俱據禮制臣別無他見矣上曰僉議俱有所據而事係變禮令該曹問議于未登筵諸大臣草記稟處可也事命下矣謹依聖敎問議于未登筵諸大臣則領議政臣金致仁以爲下詢變禮以臣矇昧何敢妄對而竊意入廟差遲縱緣事勢禫祀旣過自有儀節其在別嫌之義宜從守經之論諸大臣筵奏恐似得宜臣無容他議伏惟上裁云領府事臣鄭存謙以爲臣於禮學素所矇昧加以病痼神昏無以考据今於歷詢之下不敢以臆說妄對不勝惶恐之至云判府事臣徐命善惶恐不敢獻議云判府事臣金熤以爲禫後而未卽入廟祗以事勢所拘禫後奠享之不得如禫前儀節禮之經也常也伏惟上裁云判府事臣李在協以爲一時權奉雖與入廟有異三年之制旣畢則祭享等節當從入廟以後之例臣本昧禮而諸大臣之言似有所據伏惟上裁云諸大臣之議如此上裁何如傳曰依諸議施行
정조 12년
洪仁浩以文禧廟營建廳言啓曰文禧廟禫後入廟前朔望祭享詳考吏禮曹謄錄及堂后日記指一草記事命下矣謹考喪禮補編受敎條祥後禫前哭節次有禫則以禫爲限無禫則以祥爲限事特敎載錄矣今此文禧廟祥後禫前哭節次依以禫爲限之文磨鍊擧行禫後入廟前朔望祭享行否禫祀日入廟卽典禮所載而今因事勢仍爲權奉便是無於禮之禮也時原任大臣獻議雖皆以當遵入廟以後之禮爲請移奉之變節則旣不得行朔望之常祭則遽先停止以情以文俱甚缺然義起而行之恐不違於禮意且合送往從厚之義而臣等不敢指一稟定恭俟上裁內廟入廟前獻官朔望祭享祥前三獻之制今爲單獻則享官職品亦當從而降焉朔望則堂上正三品塡差其間如値四享及四名日以從二品塡差陞降三獻墓所禫後各祭享則不必以未入廟有所輕重依禮文以堂下正三品塡差而求差人竝勿拘職品之意分付吏禮曹何如傳曰允
정조 12년
洪仁浩以文禧廟營建廳言啓曰文禧廟照羅赤軍士等各項下人名色名數參考各廟可據之例具別單草記稟旨待批下自本曹及兵曹定給料米雇布事命下矣入廟前各項下人參考前例磨鍊名數別單書入之意敢啓傳曰知道更思入廟前後有異不得不略有存減以下入廟以後名數更爲稟旨可也
정조 12년
洪仁浩以文禧廟營建廳言啓曰文禧廟入廟前下人名數磨鍊草記批旨內知道更思入廟前後有異不得不略有存減以下入廟後名數更爲稟旨可也事命下矣入廟後守僕以下下人名數參考前例別單書入之意敢啓傳曰知道
정조 12년
洪仁浩以弘文館言啓曰新除授校理權裕卽爲牌招察任何如傳曰允
정조 12년
洪仁浩以義禁府言啓曰全羅監司沈頤之査啓據刑曹粘目判付內康津尹德奎殺獄初覆檢官拿問勘斷事命下矣初檢官康津前縣監成種仁今方待命卽爲拿囚閔廷桓以羅州營將時在任所依例發遣府書吏交代後拿來覆檢官長興前府使尹守默時在任所云發遣府羅將拿來何如傳曰允
정조 12년
洪仁浩以義禁府言啓曰全羅道臨陂縣徒二年半定配罪人李厚老特爲放送事承傳啓下矣李厚老卽爲放送事分付該道道臣之意敢啓傳曰知道
정조 12년
洪仁浩以義禁府言啓曰因平安監司金履素狀啓承文院判校金泰熙罪狀令該府稟處事命下矣金泰熙時在平安道定州地云依例發遣府羅將拿來何如傳曰允
정조 12년
洪仁浩以義禁府言啓曰因黃海監司金思穆狀啓延安府深洞驛徒一年定配罪人徐直修放送事命下矣徐直修卽爲放送事分付該道道臣之意敢啓傳曰知道
정조 12년
洪仁浩以義禁府言啓曰刑曹啓目判付內成均博士玄杞刊籍放逐本鄕事命下矣玄杞卽爲放逐本鄕之意敢啓傳曰知道
정조 12년
又以刑曹言啓曰因罪人朴瑀等捧供啓目判付內朴瑀待用刑擧行金鍾健從前面熟不必追勘李命新等別無更問之端竝放送事命下矣依下敎朴瑀嚴囚李命新金天旭金得世等竝放送而至於鍾健則其書辭中滄桑華表等句已極陰慘妄想圖議四字尤爲兇祕而屢次盤問之下輒以移居等不成說之事漫漶抵賴終不直招臣等之不善鉤覈難免溺職之罪實不勝萬萬惶恧而鍾健之獰頑陰匿決非平問之所可取服況且朴琮是何等兇逆之黨與則書札往復若是綢繆藏頭說話顯有隱情不可但以拘於面熟不能斥絶論也卽此一款罪已罔赦揆以獄體有難白放與朴瑀一體仍囚待用刑嚴訊得情何如傳曰屢次下敎如是煩聒殆若當問不問關係隄防而徑決者然卿等事極爲駭然隄防亦有許多般事關賊禧逆述之隄防寧或徑決寧或當問不問乎特書辭供招俱無別般可問之端故耳此等處如是持難反有壓重於本義理之嫌此何異於向來宋民載等處分之擧乎卿等遞差此草記還給
정조 12년
又以刑曹言啓曰昨日動駕時全羅道全州居幼學李徽鑑擊錚於衛外故取考其原情則乃是丙午十一月衛外擊錚時以其父渭原定配罪人基正請宥納供事也伊時本曹以原情勿施從重勘處事草記時未批下則覆奏與否初無可論而徽鑑不待前批又爲驚動天聽者事未前聞尤極猥越自臣曹照法勘處何如傳曰允
정조 12년
又以刑曹言啓曰昨日動駕時京畿安城居幼學尹宗五擊錚於衛外故取考其原情則以爲渠之祖父璿以有膂力之人當戊申之變挺身奮義召募丁壯與渠之曾祖梓入見本郡郡守閔濟章區劃方略鎭撫人心及其三月二十三日充斥之時渠之曾祖梓率家僮聚族黨作隊結束渠祖璿奮犯白刃單身衝擊擒賊酋泰柱等三人獲軍器四十駄輸納於元師陣而其日夕邑氓之避亂人數百被賊擒者渠祖全活邑民至今稱頌者百有餘戶數件功蹟如是卓絶且年迫九旬尙未蒙恩資豈無向隅之歎乎自戊申以後一鄕士民呈訴營邑事實功蹟昭然載錄乞蒙一視之澤云矣尹璿之擒賊酋獲軍器果如原情內辭緣則泯沒可惜稱冤無怪令道臣査實狀聞何如傳曰允
정조 12년
又以刑曹言啓曰昨日動駕時西部居良女李召史擊錚於衛外故取考其原情則以爲渠夫崔順尙買得豐德船主人爲業身死之後其子聖得代父隨行矣西江人李應學兪大得等敢生兼竝都呑之計圖囑本府捉囚渠子督納買得文券紙筒上後放釋事極至冤使渠夫傳來之業毋至見失云矣近來人心轉益狡惡中外小民全無嚴畏分義之心無嚴可駭之擧歲加月增至於瑣瑣爭訟之事敢生驚動天聽之計而極矣此等之類若不各別嚴繩懲一礪百則末流之弊將無所不至李召史從重勘處至於本事果若供辭則稱冤無怪有不可以呼籲之猥越而置之勿問自臣曹査實處決何如傳曰雖曰女人民習痛駭寧有如許屑越之事乎各別嚴治以懲日後可也
정조 12년
又以刑曹言啓曰昨日動駕時黃海道金川居民人曺以慶等擊錚於衛外故取考其原情則以爲渠等身役所納三軍門保米定式不過六斗而以十餘斗米不能當六斗之納歲登則以六七兩貿米歲歉則蕩財傾産而年前長湍民人曾以此弊蒙恩以錢代納永爲定式一依長湍已行之例釐革痼弊云矣此事係是四件事外則中外小民此等無嚴之習不可以事係民隱有所曲恕狀頭曺以慶自臣曹從重勘處原情事當勿施而旣係民隱則自臣曹直請勿施有所不敢令廟堂稟處何如傳曰允
정조 12년
又以刑曹言啓曰昨日動駕時全羅道全州居幼學李德鑑擊錚於衛外故取考其原情則以爲渠父基敬己亥因堂疏竄配利城丁未沒於配所而以堂疏論列諸條之爽實乞垂覆盆之照俾雪重泉之冤云矣李基敬罪名關係隄防有不可輕議者置之何如傳曰前此筵席屢有下敎乙丙前親好人孰不知渠亦不敢爲隱而逆節彰著之後綢繆爛熳曾實未聞臆料其必預而用誅心之法未必爲然討逆亦義理義理之難推尋蓋如許矣人之聞此也必或瞠然予意本自如此若使渠父生存安知無別般可暴可雪之端罪未宥而身已死爲其子者鳴冤對辨雖似無怪如是傳敎之後別無更籲之端原情勿施可也
정조 12년
又以刑曹言啓曰昨日動駕時京畿楊州居幼學金信潮擊錚於衛外故取考其原情則以爲其父天欽島配未久特命出陸又命宥還而該曹尙未擧行一向靳持終無放還之期伏乞特命放還歸見祖父母生前之面云矣金信潮前月以此事擊錚自臣曹以金天欽所坐甚重原情勿施事草記則不過三十餘日之內又犯驚動天聽之罪極爲可駭有不可以四件內事而置之原情勿施照法勘處何如傳曰依前下敎擧行可也
정조 12년
又以刑曹言啓曰因承政院啓辭肅拜捧入司謁及通禮院主掌則致有此做錯司謁及當該引儀令該府攸司從重勘處事命下矣取考律文則大明律不應爲條有曰凡不應得爲而爲之事理重者杖八十當該司謁鄭錫周依此律照勘收贖放送何如傳曰允
정조 12년
刑曹啓目粘因曺文炯擊錚原情瑞山居閔敬顯等原情云云曺文炯金守海照法勘處瑞山郡守許腆論罪一款泰安郡査報中本事旣己脫空置之何如判付啓今日適因事務委積至今酬應乙仍于原文案雖未詳閱而大槪則領略矣結辭則驟見矣曺哥原情措語之差爽與否姑舍是究厥本事之起鬧一則曰閔哥二則曰閔哥逆弘頑孽跳踉若此明義錄隄防蕩然之漸自此微事而可知當初使卿回啓以卿之爲義理主人也使卿剖決亦以卿之爲討賊主人也觀此文案大體不放過則不放過弛則太弛不料自卿避謗怨尙欲如許殊可慨也曺哥段猥濫之罪依回啓懲治爲旀所謂敬顯稱名漢段渠之生在地上亦云失刑弘賊若不先死於丁酉之前則渠可至今逗留京輦乎若此不已啓能澤遂孽屬亦皆求田問舍依舊締結復售當日凶腸逆肚乎此等處一有放弛甚非生道殺人之意日前筵席與卿亦有酬酢卿亦有所奏此等處何太歇看至此敬顯身乙嚴飭獄官各別嚴囚待用刑限死箇箇考察嚴訊如是行惡有何所恃如是出沒緣何隱逕種種當問當覈之端各別出意見究覈使如渠逆孽知有朝廷有明義錄義理爲旀所謂閔校理段未知姓名爲誰某是隱喩此果初招中賣買是在閔養顯是隱喩眞是養顯云爾則丁酉以後所不干涉之田土昨年以後忽又起訟此非肆氣增氣之一端乎養顯事極放恣極頑濫如渠地處多蒙記念屛息縮伏以聽處分卽渠常分是去乙近有甚肆氣增氣之端無顧忌不畏愼名登於囚供事關於逆孽乎非不欲嚴加處分而殆近於方長不折別無他般現露之跡姑且置之卿曹之不爲論罪則非矣是旀道伯守令段無甚可罪之端勿論至於道伯以若綜明事欠愼密致有土民誣訐之擧民習固可痛聽理之失宜有責備之警而終有因民訴罪道伯之嫌分揀者此也此意措辭行會爲良如敎
정조 12년
又啓目擊錚人金福萬原情云云金福萬爲先放送所供如此上裁何如判付啓令道臣親執詳査狀聞後稟處爲良如敎又啓目擊錚人吳召史原情云云向前吳召史爲先放送所供如此上裁何如判付啓令道伯親執詳査狀聞後稟處爲良如敎
정조 12년
又啓目擊錚人西部良女咸召史原情云云所供如此上裁何如判付啓詳考文案且問其時事實如無別般事件卽爲放送爲旀否則猥濫之罪懲治爲旀平涼子豈可謂之御物乎所謂七得稱名漢亦果何名色水工何官員所立是隱喩渠以魂宮所屬醉酒泥倒罪犯甚重加以起鬧惹出事端致此登徹不可以事過置之自本曹査問虛實如果然矣各別懲治爲良如敎
정조 12년
又啓目擊錚人順天幼學許樸原情云云所供如此上裁何如判付啓令道伯別定剛明官劃卽公決俾無更訴之弊爲良如敎
정조 12년
又啓目擊錚人中部童蒙韓占同原情云云所供如此上裁何如判付啓特爲放送爲良如敎
정조 12년
校理宋翼孝副校理李羽晉鄭福煥修撰兪漢謨李庚運副修撰李東稷沈興永等箚曰伏以噫嘻翼煥至憯極凶之罪其可一日容置於覆載之間乎譸張妖譎之說陰逞怨毒之心矯誣我聖明疑亂我朝著恣意閃弄無難指斥此誠臣民之所共憤王法之所不貸而臣等身忝法從之列未效沬飮之誠旣不能快伸天討又不能打破賊窩閱月三四伈泄爲事臣等之罪尙何言哉第念如渠卑賤之流其豈辦此凶憯之疏必有失志不逞之徒主張是慫慂是而尙稽訊問之擧未覈指使之跡群情憤菀如不欲生果然天網不漏趙弘鎭嗾疏之跡已自綻矣噫彼弘鎭以賊偉同堂之親賦性妖毒行己傾邪藉賣聲勢同惡相濟廷紳之側目固已久矣及夫時偉之逆節旣彰則不思屛息以圖革面反以漏魚之蹤潛逞困獸之鬪蹊逕密通於切戚腸肚相接於妖豎甘作亂賊之嚆矢嗾出怨懟之凶言遂致擧世指目有口皆傳至其眞贜畢露之後惟當自首情犯恭俟顯戮而乃反稱以自明肆然擊鼓欲爲掉脫之計者尤萬萬無嚴覈出端緖鉤得根柢宜不容少緩而伏見傳敎下者以玉石不分無益有害爲敎過加涵貸終靳盤覈以致蛇蚓之糾結莫破鬼蜮之跳踉益肆使彼讎國誣上之賊任其自在無所懲畏古今天下寧有是耶臣等憂菀轉甚駭憤倍激玆敢相率陳箚仰瀆崇聽伏願殿下快降明命翼煥弘鎭亟令王府具格拿囚待用刑嚴鞫得情以正王法焉至於崔守魯之疏論弘鎭苟出懲討之義則固當明言證左直陳根因而乃於問啓之下初引南鶴聞而旣沒把捉再引任希默而終不的告意雖似於摘發跡反涉於周遮究厥所爲誠極駭痛若其藉重承宣之說實是貽羞臺閣之端而猶屬爲細故譴削薄勘不足當罪臣等謂崔守魯施以竄配之典斷不可已也臣等且伏見喉院啓辭之下本館者伊日承宣事誠不勝駭歎之至三皇忌辰望拜之禮每於前一日提稟曾有先朝受敎而承宣之竟日忘置乃於夜深之後始爲稟旨者揆以事面極爲寒心連因悲撓不敢煩瀆而不可以時日之差間終爲泯默謂宜當該承旨施以譴罷之典焉云云答曰省箚具悉大於此之事襲故謄前前此猶有申禁之敎則今此吳翼煥事論列果無此嫌乎名以飭敎則看作尋常論思之地不料不誠欠敬至此趙弘鎭事日前傳敎已詳言之此非涵貸難於盤覈事雖未了勢實然矣且如渠者不勘便勘罪名有無何足云云乎崔守魯事貽羞姑置之用意亦無論執迹論之反被竄配之罪得無相混之歎乎承宣譴罷事何等莫重之禮諉以忘置爾等處在隣館初無一言可否今始有此云云乎該承宣及在院承宣竝從重推考
정조 12년
知敦寧徐有慶疏曰伏以日月如流文禧廟終祥倐焉已過萬事都休八域悲冤以殿下止慈之心何以堪抑伏況我慈聖移次疚懷之餘玉候不瑕有損如臣癃病至今不死未見讎賊之快滅忍覩筵几之永撤瞻享官之舊班慨廓冞深仰魂宮之陳跡憑依無所此生此世此慟曷極病與哀纏萬念俱灰忽於此際伏奉晉秩之恩驚惶靡措汗淚交逬臣之昨年恩資亦以享官之勞而每念賞典之所自由怛焉增悲澘然飮泣未敢一日之或寧豈忍復過此日重叨是賞乃以絶可哀之任反媒萬不近之寵哉此猶以私情言也雖以國典言之一事疊受恐無是例不知聖明何爲而有此誤恩也且念享官之輒蒙寵資蓋以陳力於祭奠之節效勞於朝夕之禮也今臣則自昨冬以來一疾支離無望自力許久番次一委於僚官朔望享祀亦不得趨參罪固難逭勞於何有揆之公格而如彼論以實狀而如此臣雖欲抗顔冒受其於廉防何哉物議何哉至若門戶滿盈之懼望實蔑劣之狀有不暇張皇爲說而齋殿頒誥義分是懼雖不得不顚倒祗肅因仍冒沒實愧私心玆敢冒入文字仰瀆崇嚴伏乞聖明諒臣情之至苦察臣言之非飾亟寢臣加資之命以重公器以安賤分不勝大願臣無任云云答曰省疏具悉常典也卿其勿辭行公
정조 12년
知敦寧李灃疏曰伏以星霜易遒禮制有限文孝世子終祥奄過筵几永撤三朝之遺儀如作貳極之陳跡愈邈伏想以殿下止慈之聖念尤何堪冞新之至慟也哉仍伏念臣猥以無似之賤獲廁薦享之列昵陪象衛少紓蟻忱而今焉萬事已矣只益悲冤而已不自意陞資之命忽降於茹痛之日有若酬勞者然臣驚惶愧恧罔知攸措臣過被鴻造之渥濫叨駿奔之末恩已過矣分之常也尙安有可記之勞哉況玆新授之寵實非循例之資涯分旣逾名器至重雖緣促敎倉卒肅命仍冒匪分終涉難安玆敢不避猥屑疾聲呼籲伏乞天地父母俯循至懇收還新命以安微分以重公器不勝大願臣無任云云答曰省疏具悉舊例也卿其勿辭行公
정조 12년
戊申五月十二日卯時上御誠正閣藥房入診入侍時都提調金熤提調沈豐之副提調尹行元待敎尹行任假注書李貞運記注官金鳳顯記事官金祖淳醫官徐命緯金光國李翊臣卞觀海以次進伏訖熤曰連日勞動之餘聖體若何上曰一樣矣熤曰王大妃殿悲疚勞動之餘氣候一樣下情萬幸矣夜間諸節更若何上曰一樣矣熤曰惠慶宮悲疚中氣候若何上曰一樣矣熤曰今日診察似宜矣上曰醫官以次入診可也命緯等曰左右三腑脈似有沈緩之意矣上曰脈體本自沈靜醫官似未詳知而然也上曰右副承旨入侍賤臣承命出與右副承旨洪仁浩偕入進伏上曰校正郞廳持冊子入侍賤臣承命出與校正郞廳李祉永朴奎淳鄭最成崔時淳偕入進伏上曰冊子合爲幾卷祉永等曰十三卷矣上曰盡爲割付乎祉永曰然矣上曰序例多疎漏處何爲而然乎祉永曰此則戶參主管爲之而以病未及照管矣上曰旣以僕正入直續續持來於政院以爲稟定可也上曰忠義衛一人使之入來忠義宋翼欽進伏上曰忠義遷轉之規爾果詳知乎翼欽曰自乙卯以後靈城君朴文秀筵稟以禮賓參奉一窠爲忠義實職之定式每都目自勛府越送矣今則以內閣銀印諭書差備忠義爲禮奉之階梯矣上曰爾等以此法爲便好乎翼欽曰此異於久勤之規惟有勢者爲之故以爲不便矣上曰此人似未詳知裏面矣命書榻敎曰吏曹參判許遞與參議前望單子入之待下批牌招開政命書榻敎曰惠慶宮進服加味蔘橘飮三貼煎入命退諸臣以次退出
정조 12년
戊申五月十二日未時上御誠正閣同副承旨入侍時同副承旨洪仁浩假注書白慶楷記注官金鳳顯記事官金祖淳忠義衛宋翼欽李昌垕許祌李應曄李基完梁德履李彭老李宗恢南獻明韓德彬張錫周柳明觀金漢采韓光厚康瑗高翼濟文昌奎南健九以次進伏訖上曰忠義衛等進前各奏職姓名及所懷可也忠義衛宋翼欽等進前各奏來歷前銜姓名及所懷訖上命書傳敎曰近因遷轉事詳問忠義收用之例始詳知之大抵忠義二十員之設銜給祿法意甚盛可以仰列朝褒忠紀功爰及苗裔之聖意凡今仗繖秉扇之人弊袍癯容雖似寒微無足數其祖先則勳伐茂著其地閥則太半是文弘武宣然其句當不過曰賓獄初仕兩窠有名無實近又減一云爲勳裔疏菀之道宜復減一之岐而中庶積滯亦莫甚焉奪此與彼疏不補菀先朝乙卯以前各墓守衛官猶以士夫幼學差擬仕滿遷奉事移屬忠義之後此規廢却後十年丁卯駕臨猉麟閣特定忠義初仕二窠而間又失一守衛官遷轉之許多岐雖難一一追復竝與初仕一窠而爲中庶因仍勿論是不但有違記舊感故之政大非乙卯丁卯年間特敎疏滯之法意自今忠義遷轉二岐中一岐依前以禮賓參奉收用一岐順康園守奉官蔭窠收用一以遵受敎一以示本意一以淸官方一以慰勳裔因此而又有定式者初仕旣復兩窠收用亦須兩便一窠則依前以自中地望另擇自辟切勿朝除暮遷一窠則從舊勤錄報該曹說者必以謂初仕爲他日百里之才只從久次有乖量授云而此有大不然不識狀不考才以承傳除蔭仕者果何限又況武科壯元砲科雜岐或因法典或從末仕亦忝東班正職勳裔何遽不若乎惟今申申出於常欲釐正之意令勳府知悉節目間事成出事目別單草記後與此傳敎揭板麟閣以爲永久遵行之地上曰左承旨入侍賤臣承命出與左承旨李亨元偕入進伏上命左承旨先退上曰注書出去持大典通編以入賤臣承命出持以入上又命書傳敎曰纔因忠義遷轉事下敎而香室書寫忠義三窠中準三十朔承傳雖有受敎且載通編無一番收用云申飭銓曹其中張錫周積仕爲三十三年承傳亦至五次之多見其神手考其奏對極精明極了了百里優矣難治邑亦可此等人拔例收用正合獎勞之方香室書寫忠義張錫周六品窠今日政調用上命忠義衛等先退仍命退承史以次退出
정조 12년
戊申五月十二日戌時上御重熙堂坐直承旨入侍時同副承旨洪仁浩假注書白慶楷記注官金鳳顯記事官金祖淳以次進伏訖上曰注書出去政事望筒催促以入可也賤臣承命出傳上曰左承旨入侍賤臣承命出與左承旨李亨元偕入進伏上命書傳敎曰龍潭前縣令沈逵無異無故作散今日政內遷命退承史以次退出
정조 12년
兼都承旨沈豐之藥院直左承旨李亨元坐直右承旨徐鼎修坐左副承旨李時秀坐直右副承旨尹行元坐同副承旨洪仁浩坐注書金孝建病一員未差假注書李貞運藥院直白慶楷仕直事變假注書李錫心仕
정조 12년
傳于李亨元曰承旨入侍
정조 12년
戊申五月十三日卯時上御重熙堂右承旨入侍時右承旨徐鼎修假注書白慶楷記事官尹行任金祖淳稟事閣臣徐有防鄭東浚徐龍輔以次進伏訖上曰昨日刑曹判付中曺哥事啓下者持入可也賤臣承命出持入上曰戶判入侍賤臣承命出與戶曹判書徐有隣偕入進伏上曰兼春秋李宗烈入侍賤臣承命出與李宗烈偕入進伏上敎宗烈曰爾出去傳于同副承旨洪仁浩曰閔敬顯乃是逆弘同氣而保放云者豈有如許道理嚴飭典獄官躬自救療以待訊問而且保放時當該郞廳分付吏曹卽爲汰去過齋後拿處事分付可也宗烈承命出傳還奏曰以嚴飭之意分付而保放時郞廳則徐貞輔云矣命退諸臣以次退出
정조 12년
戊申五月十三日初更上御重熙堂坐直承旨入侍時左副承旨李時秀假注書白慶楷記事官李相璜金祖淳以次進伏訖上曰承旨久不入院矣李晩秀登第之後固待唱榜之速而自爾遲滯矣承旨家福力何其壯耶必須盡心殫力與共休戚也時秀曰敢不殫竭而夙夜恒切戰兢之心矣命退承史以次退出
정조 12년
戊申五月十四日卯時上御重熙堂右承旨入侍時右承旨徐鼎修假注書白慶楷記事官尹行任金祖淳原任直閣徐龍輔以次進伏訖上曰傳香承旨馳詣宗廟景慕宮奉審摘奸以來賤臣承命出傳命退諸臣以次退出
정조 12년
傳于徐鼎修曰承旨入侍
정조 12년
戊申五月十五日申時上御重熙堂戶房承旨入侍時左副承旨李時秀假注書白慶楷記事官李相璜金祖淳以次進伏訖上曰注書出去戶曹書吏使之來待于閤門外可也賤臣承命出傳仍命退承史以次退出
정조 12년
戊申五月十六日卯時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上曰疏箚謄本書役何日可及耶仁浩曰皆於限前當納云而小臣與柳誼似不可及矣上曰院中近頗有暇前日所謄疏箚錄當出送與之相準可也柳文養入番乎仁浩曰不入矣上曰使之入番同準可也命退承史以次退出
정조 12년
戊申五月十七日午時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上曰疏箚錄考準今幾訖耶仁浩曰姑未畢矣上曰相準之時設或有漏落疏箚如不關緊者置之而不必更謄矣上曰今日傳香承旨誰耶仁浩曰李時秀也上曰今日坐直誰耶仁浩曰小臣與李亨元也上曰同副承旨馳詣毓祥宮延祜宮懿昭廟奉審摘奸而魂宮近無享官亦爲奉審摘奸以來命退承史以次退出
정조 12년
戊申五月十七日酉時上御重熙堂左承旨入侍時左承旨李亨元假注書白慶楷記事官李相璜金祖淳以次進伏訖上曰同副承旨入侍賤臣承命出與同副承旨洪仁浩偕入進伏上曰奉審皆無頉乎仁浩曰無頉而魂宮守僕輩以爲守直房無炊飯之人云矣上曰前者單子還復取來以爲劃給可也上曰日間留院公事其果許多耶仁浩曰別無許多而租船頗有上來矣上曰近日雖不視事而目今農務方殷之時不可一日遲滯分付各司卽爲捧納出尺文下送可也上命仁浩先退上曰近來租船貢納時其無汎濫之弊乎亨元曰自有下敎以後頓無此弊矣上曰今年牟麥何如云耶亨元曰果大登云矣命退承史以次退出
정조 12년
兼都承旨沈豐之坐左承旨李亨元坐直右承旨徐鼎修坐左副承旨李時秀坐右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
戊申五月十八日辰時上御重熙堂右承旨入侍時右承旨徐鼎修假注書白慶楷記事官尹行任金祖淳稟事閣臣徐有防徐龍輔以次進伏訖上曰王大妃殿進御香砂六君子湯停止一錢重人蔘粟米飮自今日一貼式煎入事出榻敎命退諸臣以次退出
정조 12년
兼都承旨沈豐之藥院直左承旨李亨元坐直右承旨徐鼎修坐左副承旨李時秀坐右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
戊申五月二十一日卯時上御重熙堂都承旨入侍時兼都承旨沈豐之記事官金孝建尹行任金祖淳檢校直提學李秉模原任直提學徐有防檢校直閣鄭東俊原任直閣徐龍輔以次進伏訖上曰卿等何入來秉模等曰今日異於他日故臣等爲承候來待矣豐之曰屢日淸齋聖體若何上曰別無所損矣上曰連日雨水頻仍農形可以無憂矣有防曰以各邑所報見之可知各處周洽矣命退諸臣以次退出
정조 12년
兼都承旨沈豐之坐左承旨李亨元坐右承旨徐鼎修坐直左副承旨李時秀坐右副承旨尹行元藥院直同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
李亨元啓曰明日再明日國忌齋戒正日相値視事頉稟之意敢啓傳曰知道
정조 12년
洪仁浩啓曰領議政金致仁判府事徐命善領敦寧洪樂性判府事李福源李在協兪彦鎬左議政李性源右議政蔡濟恭爲承候來待矣傳曰入侍
정조 12년
洪仁浩啓曰藥房提調沈豐之副提調尹行元爲承候來待矣傳曰入侍
정조 12년
洪仁浩啓曰時原任閣臣爲承候來待矣傳曰入侍
정조 12년
傳于洪仁浩曰諸承旨持公事入侍
정조 12년
李時秀啓曰漢城判尹鄭昌聖戶曹判書徐有隣宣惠廳堂上李在簡依下敎來待矣傳曰入侍
정조 12년
洪仁浩啓曰吏曹判書宋載經參判金憙牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 12년
徐鼎修啓曰吏曹判書宋載經參判金憙再牌不進推考傳旨今方捧入而開政命下之後連事違召不卽擧行事甚未安所當更請牌招而係是一日三牌何以爲之敢稟傳曰更爲牌招
정조 12년
備忘記平安兵使趙圭鎭下直長弓一張長箭一部片箭一部筒兒一箇賜給
정조 12년
洪仁浩啓曰吏曹判書宋載經特敎催促之下謂有情勢懸牌闕外無意承膺事體所在萬萬未安推考何如傳曰允斯速入來開政
정조 12년
洪仁浩啓曰卽者副校理鄭福煥以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 12년
洪仁浩啓曰卽者修撰李庚運謂有情勢陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 12년
以原春監司狀啓蔚珍等邑牟還待秋換作租準捧事傳于洪仁浩曰今日內草記回啓
정조 12년
李亨元以兵曹言啓曰宣傳官李儒敬親病轉益沈重有難離捨供職呈狀乞遞情理旣如是則不可强令察任今姑改差何如傳曰允
정조 12년
李亨元以兵曹言啓曰景福宮衛將金遇兌身病猝重勢難供職呈狀乞遞實病旣如是則輪番之任不可久曠改差何如傳曰允
정조 12년
有政吏批判書宋載經進參判金憙牌不進參議未差右承旨徐鼎修進以黃仁煐爲吉州牧使朴東俊爲玉果縣監金珠淵爲通津府使贈吏判李亨宗贈左贊成例兼贈吏參李明會贈吏判例兼故敦寧都正李世禎贈吏參例兼以上判敦寧李灃三代追贈
정조 12년
兵批判書鄭好仁進參判具㢞病參議宋鍈病參知柳誼入直同副承旨洪仁浩進以李章漢爲宣傳官崔彭年爲景福將具達遠爲訓鍊主簿李鼎九爲黃海監營中軍朴應浩爲忠淸水虞候金德礪爲礪峴僉使申大順爲五衛將任聖尹爲訓鍊副正副護軍李基成副司直南鶴聞李翼晉李昌漢金履禧林蓍喆徐有成
정조 12년
尹行元以文禧廟營建廳言啓曰今月二十日卽本廟間十日奉審日次矣依下敎本廳堂上工曹判書臣具允鈺戶曹判書臣徐有隣行副司直臣尹蓍東與前郞廳尙州牧使臣洪元燮永川郡守臣具膺郞廳戶曹正郞臣鄭東敎副司果臣李晩秀繕工監假監役官臣趙鎭奎進詣奉審則廟內外俱無頉處正堂及移安廳床卓以下各項器皿仍爲奉審照點後移用還下燒火物種秩秩區別修正成冊臣有隣謹爲封置以待入廟時更稟之意敢啓傳曰知道
정조 12년
洪仁浩以備邊司言啓曰原春監司金載瓚狀啓有草記回啓之命矣卽見其狀本則枚擧蔚珍縣令申大坤淮陽府使洪秉聖平海郡守金履彬牒呈以爲平蔚兩邑旱田最少牟農絶罕淮陽則雖是峽邑春耳牟都數幾爲秋還之折半三邑牟還一民所受或至六七石或至八九石每於捧還之時辦納艱辛民情皆願換作蔚珍牟還六百五十石平海牟還四百石以租換作而至於淮陽則田米不敷排巡不足春牟一千石換稷耳牟二千石換粟待秋仍作折米捧上以除民弊事請令廟堂稟處矣三邑牟還數旣過多本道麥農或未免歉迨此民願換作俾除來頭痼弊實合兩便之政而秋農姑難預料則備豫之道不可不念蔚珍平海牟還各其都數中限三分一待秋換租淮陽則狀中所請較諸元數不至太濫春牟一千石耳牟二千石特許換稷粟折米之意分付何如傳曰允
정조 12년
洪仁浩以忠勳府言啓曰今五月十二日同副承旨入侍時傳曰近因遷轉事詳問忠義收用之例始詳知之大抵忠義二十員之設銜給祿法意甚盛可以仰列朝褒忠紀功爰及苗裔之聖意凡今仗繖秉扇之人弊袍癯容雖似寒微無足數其先祖則勳伐茂著其地閥則太半是文弘武宣然其句當不過曰賓獄初仕兩窠有名無實近又減一云爲勳裔疏菀之道宜復減一之岐而中庶積滯亦莫甚焉奪此與彼疏不補菀先朝乙卯以前各墓守衛官猶以士夫幼學差擬仕滿遷奉事移屬忠義之後此規廢閣後十年丁卯始駕臨麒麟閣特定忠義初仕二窠而間又失一守衛官遷轉之許多岐雖難一一追復竝與初仕一窠而爲中庶因仍勿論是不但有違記舊感故之政大非乙卯丁卯年間特敎疏滯之法意自今忠義遷轉二岐中一岐依前以禮賓參奉收用一岐順康園守奉官蔭窠收用一以遵受敎一以示本意一以淸官方一以慰勳裔因此而又有定式者初仕旣復兩窠收用亦須兩便一窠則依前以自中地望另擇自辟切勿朝除暮遷一窠則從久勤錄報該曹說者必以謂初仕爲他日百里之才只從久次有乖量授云而此有大不然不識狀不考才以承傳除蔭仕者果何限又況武科壯元砲科雜岐或因法典或從末仕亦忝東班正職勳裔何遽不若乎惟今申申出於常欲釐正之意令勳府知悉節目間事成出事目別單草記後與此傳敎揭板麟閣以爲永久遵行之地事命下矣成出事目別單書入之意敢啓傳曰知道
정조 12년
尹行元以奉常寺官員以都提調提調意啓曰東籍親耕田所種大麥小麥兩種今五月晦間當爲成熟之意敢啓傳曰知道
정조 12년
李亨元以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 12년
李亨元以兵曹言啓曰今五月十七日武臣堂上朔試射日次而內外中日旣己停止不得爲之之意敢啓傳曰知道
정조 12년
洪仁浩以義禁府言啓曰薺浦前萬戶元龍瑞全羅監司狀啓戶曹粘目憑閱處之事傳旨啓下矣元龍瑞以領運差使員未及上來云依例發遣府羅將所到處拿來何如傳曰允
정조 12년
判府事金熤箚曰伏以天時循環聖孝不匱年年此月追慕冞深凡在臣隣孰不感涕第伏念齋居恭默凡幾多日聖體諸節不瑕有損諸臣之不避瀆擾求對承候實出於憂慮耿結之忱況臣方叨保護之任進身筵陛仰伸起居以誠以職宜先於人而忽於昨夕嬰得風瘧之病寒甚而不禁波咜熱盛而至發喘哮自晡至夜一直叫楚曉漏將撤始有省覺而神精尙爾迷離氣力末之收上徒隷已集而起動無路終不能隨諸臣後粗效區區之誠常禮闕矣私分墜矣論其辜負合被重誅伏地隕越靡所容措玆敢短箚自列仰請威命伏乞亟降處分以警具僚病思昏瞀語無倫脊臣尤死罪云云答曰省箚具悉卿懇安心善攝竢少間仕進仍傳曰此批答遣史官傳諭于金判府事
정조 12년
行刑曹判書金鍾秀疏曰伏以臣於讞奏判付之下竊不勝萬萬惶懍臣本公私積傷神耗氣乏凡於做事之際輒患始張終弛就以今番事言之區區迷鈍之見不能深思遠覽姑據見成文案只循尋常訟例都失照顧自歸慢忽至於昨年以後財主之全然漏却尤有乖於摘伏覈奸之道乃聖上深憂逆孽之跳踉大關隄防處分明正責敎截嚴臣奉讀以還怳若披雲覩天自訟失出之咎甘伏癏溺之辜只當兢蹙竢勘之不暇何敢爲抗顔引義計而抑臣於該郞汰去之命有不容自掩者獄囚病重保放之規獄署郞據月令醫官手本牒報本曹則曹堂按例許題而已曹郞無與焉臣雖不肖移罪倖免分所不敢悚懍之極短章首實伏乞聖明亟命遞臣之職勘臣之罪使王綱少振具僚知警焉今日閣中承候乃是臣子情理之所不容自已者而臣獨負罪未勘徊徨禁扃之外路阻咫尺之天虧分廢禮臣尤死罪云云答曰省疏具悉事實旣如此郞官處分傳敎勿頒卿其勿辭行公
정조 12년
吏曹判書宋載經疏曰伏以光陰迅駛文禧廟祥事奄過仰惟聖懷悲悼若喪之初而討復之義莫伸神人之憤冞切痛冤抑塞秪恨尙寐之不蚤也臣於伊時自江都任所爲赴祭班行到前津職名已遞境上須代格例則然外班伸哀亦未得遂禮闕分虧生不如死仍伏念今此天官特授之命奚爲而及於臣身也臣𢥠然而驚惝然而惑繼之以憂懼誠莫知措躬之所也臣於年前特蒙殊知猥忝佐貳仰體恢蕩之化欲效對揚之方擔着血腔生死向前雖其信心冥行不能俯仰而乃若詭激之論崖異之行臣固不忍爲也只緣簞膠力微鑿枘不合終致疑怒朋興鋒鏑叢集儻微我聖上庇覆全保之至恩大德則臣身之縻粉已久矣至今追思寢驚夢惶然而影過機息殆若愛憎之俱泯則臣不欲屑屑追理而最是三司之交章聲罪不直噂𠴲醜罵而止耳謂臣以冒膺中批至請刋改每一念至顔騂心恧顧今寵命又出特旨見任非比舊踐藉使臣雖欲抗顔趨承安有被詆於佐貳而冒據於長席見斥於前除而晏然於後授者耶今若憑恃寵靈怵畏義分唐突冒膺則是眞不識廉恥之鄙夫無所忌憚之小人也臣雖奊頑無狀豈忍爲此哉又況廟剡必待公議之僉允而向來議薦大臣因此兩免則是亦爲臣難冒之一大端也噫人臣之受知明時驟躋崇顯者無如臣矣遭罹罔極偏被生成者亦無如臣矣臣亦人耳粗具彝性豈不思感恩報效隨遇盡分而區區情勢如上所陳銓地一步便成鐵限不惟通朝之所共知抑亦聖鑑之所俯燭而況且年迫桑楡病纏膏肓三四年來如水益下雖因顒祝之會强作擔舁之行間被除旨罔效奔奏而勉承居留之命徒積尸素之愧則無論情勢有無直此癃老實狀尋常任使猶患憒憒尤何可擬議於鑑別淑慝激揚淸濁之任耶以情以病進身無路至若責任之重決難冒受僨誤之地不可復玷則有不暇覶縷竝列咫尺天門屢違嚴召惶悶跼蹐徒增死罪玆敢冒入文字疾聲哀籲伏乞天地父母俯諒臣言之非出飾讓將臣所帶職名亟行鐫免仍治臣違傲之罪以重公器以安私分不勝大願云云答曰省疏具悉亞銓事何關於長席卿其勿辭入來開政
정조 12년
刑曹參判李得臣疏曰伏以天時易邁文孝世子終祥奄過殿下止慈之情何以堪抑中外含冤之慟去益綳結況臣罪蟄以後凡於陪祭之末莫效悲冤之忱頃始一簉廟庭只有涕淚被面而已仍伏念臣生而不記父面長而終鮮兄弟子母二人相依爲命臣年近五十而臣母之保哺鞠養如嬰兒矣顧臣科宦始不過祿仕便養之計而幸際堯舜之世偏被孝理之化迭授郡藩而甘旨屢侈於官廩濫升宰列而寵命亦及於貤封至若橫逆之來自作之孽人莫不爲臣危之而我殿下察臣有母曲加全保不惟臣銘心鏤骨臣母之恒日口誦只是感激君恩四字臣身釁殃遽及臣母拚輿之行扶櫬而歸以若情地論若遭罹木石無知尙或摧裂臣則頑忍過之依舊視息依舊生活轉眄之頃祥禫已闋每承一番除書不覺五內摧咽噫塵刹之報自有素願短長之日今無可論固當夷險一心生死向前而第臣三喪甫畢萬事都休在篋朝衣舊線增悲自天恩誥榮親無地夫豈忍復廁周行揚揚若平人爲哉且臣草土以來疾病相仍有時昏眩神精若墜煙霧連夜失睡氣血漸就耗短未老先衰陳力無望而方當擧國顒祝之時不敢遠處江外除服之日卽入城闉矣分司除旨適在動駕之際秋曹新銜又値淸齋之時始旣冒沒承命今復虛縻度日而若其區區情病實無黽勉供職之勢玆敢略具短章仰暴衷懇伏乞聖明諒臣悲苦察臣病痼亟命攸司刋臣職名俾得優閒調治以卒生成之澤千萬幸甚云云答曰省疏具悉卿其勿辭行公
정조 12년
行副司直徐有大疏曰伏以臣卽伏見平安兵使趙圭鎭呈備局辭狀則以再昨年捕廳罪人連愛物故在於其遞職後四日爲言而其所遣辭頗不尋常臣始焉驚懍終焉駭愕玆不得不略暴顚末以冀聖明之垂察焉臣以丙午十二月初九日伏承捕將除命而罪人連愛已經屢次推覈氣息奄奄方在十分地頭矣臣於交替後與右捕將臣李邦一承命合坐一番捧供而當其捧供之際聲在喉間了莫能辨故不移時旋卽下獄而翌曉仍爲告斃矣今此圭鎭云云殆若連愛徑斃之由在於臣等會推後者然噫何其言之太容易也臣等之所捧供者不過霎時平問而亦因病勢之頃刻難保初不得盤詰而止則其所徑斃乃可謂之霎時平問之祟乎圭鎭爲說雖急於自明一廳之耳目難掩伊時之日字昭在焉敢誣也此箇實狀聖明之所俯燭通朝之所共知則顧何必張皇覶縷仰浼崇聽而事係莫重勢難終默略陳短章冒昧呼籲伏乞天地父母特垂照察仍治臣瀆擾之罪以肅朝綱以安賤分千萬幸甚臣無任云云答曰省疏具悉卿其勿辭行公
정조 12년
行副司直金魯永疏曰伏以難淹者日月有限者禮制文孝世子終祥倐焉已過筵几永撤兩奠之儀靡憑讎賊未討一天之戴此久三年之期已遒萬姓之冤冞激臣忝叨於執事之列周旋於駿奔之地今當制闋之辰俯仰哀廓之私一倍他人伏況聖上止慈之情陪奉東朝躬臨享事此時若初之痛觸境愈新區區悲隕之誠實不勝耿結之至仍伏念臣疎闇短拙百無肖似本不足比列百工之末而厚沐洪造驟躐華顯歷試外內曾無涓埃之效細檢前後罔非踰濫之懼每自循省凜若墜淵自來傳家之規不越謹畏居常父子之勉只切兢惕惟有息慮榮途祗伸起居粗爲不報之報庸作塵刹之萬一矣乃於千萬不自意亞卿超擢之命有隕自天臣聞命震越精爽失守繼以惝怳驚惑莫曉所以自不覺感涕被面措躬無地也噫命德之器有國所愼其不可人人濫授也明矣矧今如臣地異疎逖之故猥廁將事之班在初奔走不過隨衆之役中間自效只是輪參之禮本非勞勩之可紀而殆若賞賚之異恩者此曷故焉藉使眞有可言之勞可堪之材凡今大小臣工之以此蒙賞者擧皆思其所由心不自安可見秉彝之所同然若臣者揆以常典旣無董事之爲勞語其祗役亦係職分之當行則今此非常之渥奚爲而猥及於蔑效之臣哉嗚呼從古人臣無才而有位其不招身殃者幾希矣顧臣質旣倥侗器非負荷徒侈濫竽之私以益僨轅之災不惟群聽之駭訝亦豈不有傷於全保之澤乎參倚前衡承膺無路半夜齋殿催頒華誥顚倒一肅雖緣義分因仍冒據終覺悲愧此際摠府新命尤增惶悸而連値齋日不敢瀆擾今始露章仰籲宸嚴伏乞天地父母俯察由中之懇特推體下之仁亟收臣新授資秩竝許鐫免宿衛之任以重公器以安私分不勝大願臣無任云云答曰省疏具悉卿其勿辭行公